KIRJALLINEN KYSYMYS E-1152/02 esittäjä(t): Dominique Vlasto (PPE-DE) komissiolle. Sähköajoneuvojen nikkeli-kadmiumakuille myönnettävä poikkeuslupa romuajoneuvoja koskevan direktiivin 2000/53/EY liitteen II yhteydessä.



Virallinen lehti nro 301 E , 05/12/2002 s. 0092 - 0094



KIRJALLINEN KYSYMYS E-1152/02 esittäjä(t): Dominique Vlasto (PPE-DE) komissiolle (22. huhtikuuta 2002) Aihe: Sähköajoneuvojen nikkeli-kadmiumakuille myönnettävä poikkeuslupa romuajoneuvoja koskevan direktiivin 2000/53/EY liitteen II yhteydessä Romuajoneuvoja koskevassa direktiivissä 2000/53/EY(1) säädetään, että 1. heinäkuuta 2003 jälkeen markkinoille saatettavien ajoneuvojen materiaalit ja osat eivät saa sisältää lyijyä, elohopeaa, kadmiumia eikä kuusiarvoista kromia muissa kuin liitteessä II luetelluissa tapauksissa. Komissio ilmoitti 6. maaliskuuta 2002 antamassaan lehdistötiedotteessa päätöksestään ehdottaa, että sähköajoneuvojen kadmiumakut kielletään vuoden 2005 lopusta alkaen. Kuitenkin liitteen II tarkistamista koskevassa ehdotuksessa todetaan, että sähköajoneuvojen saatavuuden säilyttämiseksi komission on analysoitava kadmiumin mahdollista korvaamista sähköajoneuvojen akuissa ja julkaistava asiaa koskevat päätelmänsä 31. joulukuuta 2004 mennessä. Tuolloin tehdään päätös siitä, jatketaanko sähköajoneuvojen nikkeli-kadmiumakkujen saattamista markkinoille. Voisiko komissio kertoa, miksi tiedotteessa kerrottiin vain osatotuus päätöksestä ja ilmoitettiin kiellosta, joka kuitenkin saatetaan asettaa kyseenalaiseksi vuonna 2004, jos vaihtoehtoista tekniikkaa ei ole käytettävissä? Lisäksi tiedotteessa mainittiin vain nikkeli-kadmiumakkuja koskeva ehdotus, vaikka liitteessä II on lueteltu 21 erityyppistä materiaalia ja osaa. Voisiko komissio kertoa, miksi se ei ole kertonut muita materiaaleja ja osia koskevista ehdotuksistaan? Direktiivissä 2000/53/EY on jo säädetty, että sähköajoneuvoihin tarkoitettujen akkujen kadmiumin osalta komission on arvioitava korvaavien tuotteiden saatavuus sekä tarve säilyttää sähköajoneuvojen saatavuus. Voisiko tämän ensimmäisen arvion tuloksista saada tietoa? Voisiko komissio myös kertoa perustelut näkemykselle, ettei nikkeli-kadmiumakkujen markkinoille saattamisen mahdollinen rajoittaminen vuonna 2005 vaarantaisi sähköajoneuvojen tulevaisuutta, vaikka näiden ajoneuvojen uusia malleja kehittävät valmistajat ovat pyytäneet poikkeuslupaa vuoteen 2008 asti? Voisiko komissio ilmoittaa, miksi nikkeli-kadmiumakkuja ei kohdella samalla tavoin kuin lyijyakkuja, jotka ovat ainoa muu sähköajoneuvoihin saatavissa oleva tekninen sovellus, eli miksi ne eivät saa ajallisesti rajoittamatonta poikkeuslupaa? Voisiko komission ilmoittaa myös, missä jäsenvaltiossa ja miltä valmistajalta voi tällä hetkellä ostaa 100-prosenttisen sähköajoneuvon, jossa on käytetty jotain muuta akkutekniikkaa kuin nikkeli-kadmiumiin tai lyijyyn perustuvaa tekniikkaa? (1) EYVL L 269, 21.10.2000, s. 34. Margot Wallströmin komission puolesta antama vastaus (6. kesäkuuta 2002) Euroopan parlamentin ja neuvoston 18. syyskuuta 2000 antamassa romuajoneuvoja koskevassa direktiivissä 2000/53/EY säädetään, että 1. heinäkuuta 2003 jälkeen markkinoille saatettavien ajoneuvojen materiaalit ja osat eivät saa sisältää lyijyä, elohopeaa, kadmiumia eivätkä kuusiarvoista kromia muissa kuin liitteessä II luetelluissa tapauksissa. Parlamentti ja neuvosto tekivät direktiivin hyväksymisen aikoihin päätöksen kieltää kadmium sähköajoneuvojen akuissa. Komissio tarkistaa liitteen II säännöllisesti teknisen ja tieteellisen kehityksen valossa. Tarkistuksen yhteydessä komissio analysoi muun muassa, mihin tarkoitukseen raskasmetallien käyttöä voidaan välttää tai on alettu välttää, ja muussa tapauksessa, mitä pitoisuuden enimmäisarvoja tulisi sallia. Komissio laati äskettäin uuden ehdotuksen liitteen II tarkistamiseksi tarkan tieteellisen ja teknisen arvioinnin valossa. Tähän arviointiin sisältyi tuore, riippumattoman konsultin tekemä tekninen tutkimus ajoneuvojen raskasmetalleista sekä komission itse tekemät tutkimukset. Komissio järjesti myös useita kokouksia kyseisten taloudellisten toimijoiden kanssa ja kävi keskusteluja jäsenvaltioiden asiantuntijoiden kanssa direktiivin 11 artiklassa tarkoitetun tekniikan kehitykseen mukauttamista käsittelevän komitean kokouksissa. Riippumattoman konsultin tutkimus on saatavana seuraavalta Internet-sivulta: http://europa.eu.int/comm/environment/waste/heavy_metals.pdf. Sähköajoneuvojen kadmiumakut ovat eräs sovelluksista, joita komissio on tarkistanut ensisijaisen kiireellisenä. Suuri osa Euroopan sähköajoneuvoista on varustettu kadmiumakuilla. Komission tekemä arvio osoitti, että käyttökelpoisia vaihtoehtoja kadmiumakuille kuten lyijy/happoakku, NiMH-akku (nikkeli-metallihydridiakku) ja litiumioniakku on jo saatavana tai tulee markkinoille lähitulevaisuudessa. Komissio on keskustellut laajalti teollisuuden ja kansallisten asiantuntijoiden kanssa sähköajoneuvojen saatavuudesta sen jälkeen, kun kadmium on korvattu. Seurauksena oli, että sähköajoneuvojen saatavuutta ylläpidetään ilman, että kadmiumia käytetään sähköajoneuvoille tarkoitetuissa akuissa. Jo tällä hetkellä useat autonvalmistajat käyttävät sähköajoneuvojen sarjatuotannossa NiMH-akkuja. Esimerkiksi Toyota markkinoi Euroopassa Toyota RAV4:ää, joka saa sähkön 100-prosenttisesti NiMH-akuista. Edellä esitetyn valossa komissio pääsi sopimukseen kadmiumakkujen korvaamisesta sähköajoneuvoissa 31. joulukuuta 2005 mennessä. Lehdistötiedotteessa(1), joka annettiin 6. maaliskuuta 2002, tarkastellaan vain tätä poliittista sopimusta eikä siinä siksi käsitellä liitteen II muiden sovellutuksien tarkistuksia. Komissio seuraa tarkoin sähköajoneuvoissa käytettyjen kadmiumakkujen korvaamisprosessia sähköajoneuvojen saatavuuden varmistamiseksi. Tämä korvaamisprosessi on parhaillaan käynnissä ja sen oletetaan voimistuvan, kun tarkistettu liite II on tullut voimaan. Komissio julkaisee vuoden 2004 lopulla tätä korvaamisprosessia koskevan arviointinsa tulokset. Jos tulokset osoittavat, että sähköajoneuvojen saatavuus voisi vaarantua, komissio voi esittää sähköajoneuvoissa käytettyjä kadmiumakkuja koskevan poikkeusluvan pidentämistä. Akkujen sisältämä lyijy on toinen sovelluksista, joita komissio on tarkastellut ensisijaisen kiireellisenä. Useimmat polttomoottorilla varustetut ajoneuvot, jotka muodostavat suuren osan Euroopassa rekisteröidyistä autoista, toimivat lyijyakuilla. Komission toteuttama arvio osoitti, että päinvastoin kuin sähköajoneuvoissa käytetyille kadmiumakuille, markkinoilla saatavana oleville lyijy/happoakuille ei ole olemassa käyttökelpoisia vaihtoehtoja ja että korvaavia vaihtoehtoja ei odoteta olevan saatavilla lähitulevaisuudessa. Siksi komissio on ehdottanut, että lyijyakuille liitteessä II annettua poikkeusta jatketaan toistaiseksi. (1) IP/02/366.